Küsimus selle kohta, mis on teadvus, on kahtlemata üks põnevamaid teaduslikke probleeme, kuid see ei tähenda sugugi, et ta oleks ainus põnev teaduslik mõistatus. Mind ennast on lisaks teadvusele alati  hämmastanud universum - see tundub meie pisikese eksistentsi kõrval nii üüratu, et seda sõna kirjutades kontrollin alati, ega ta äkki suure tähega ei ole. Enne psühholoogia ja ajuteaduse kasuks otsustamist kaalusin ka füüsika õppimist, sest tollal näis mulle, et need kaks probleemi - millest koosneb universum ja kuidas töötab aju - on hetke kõige põnevamad teaduslikud pähklid. Viimaste aastate jooksul on siiski suuresti tänu mu vennale selgeks saanud, et nende küsimuste kõrval seisab ka küsimus elu tekkest ja elu  olemusest, mis hoolimata Cricki, Watsoni, Brenneri jpt töödest pakub meile senini meisterlikke mõistatusi.